CELEX: 32020Y0729(01)
Language: mt
Date: 2020-05-27 00:00:00
Title: Rakkomandazzjoni tal-Bord Ewropew dwar ir-Riskju Sistemiku tas-27 ta’ Mejju 2020 dwar il-monitoraġġ tal-implikazzjonijiet tal-istabbiltà finanzjarja ta’ moratorji tad-dejn, u skemi ta’ garanzija pubblika u miżuri oħra ta’ natura fiskali meħuda biex jipproteġu l-ekonomija reali b’reazzjoni għall-pandemija tal-COVID-19 (BERS/2020/8) 2020/C 249/01

29.7.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 249/1
            
         
      RAKKOMANDAZZJONI TAL-BORD EWROPEW DWAR IR-RISKJU SISTEMIKU
      tas-27 ta’ Mejju 2020
      dwar il-monitoraġġ tal-implikazzjonijiet tal-istabbiltà finanzjarja ta’ moratorji tad-dejn, u skemi ta’ garanzija pubblika u miżuri oħra ta’ natura fiskali meħuda biex jipproteġu l-ekonomija reali b’reazzjoni għall-pandemija tal-COVID-19
      (BERS/2020/8)
      (2020/C 249/01)
      IL-BORD ĠENERALI TAL-BORD EWROPEW DWAR IR-RISKJU SISTEMIKU,
      Wara li kkunsidra t-Trattat dwar il-Funzjonament tal-Unjoni Ewropea,
      Wara li kkunsidra r-Regolament (UE) Nru 1092/2010 tal-Parlament Ewropew u tal-Kunsill tal-24 ta’ Novembru 2010 dwar is-sorveljanza makroprudenzjali fl-Unjoni Ewropea tas-sistema finanzjarja u li jistabbilixxi Bord Ewropew dwar ir-Riskju Sistemiku (1), u b’mod partikolari l-Artikolu 3(2)(b), (d) u (f) u l-Artikoli 16 sa 18 tiegħu,
      Wara li kkunsidra d-Deċiżjoni BERS/2011/1 tal-Bord Ewropew dwar ir-Riskju Sistemiku tal-20 ta’ Jannar 2011 li tadotta r-Regoli tal-Proċedura tal-Bord Ewropew dwar ir-Riskju Sistemiku (2), u b’mod partikolari l-Artikolu 15(3)(e) u l-Artikoli 18 sa 20 tagħha,
      Billi:
      
                  (1)
               
               
                  It-tifqigħa tal-pandemija tal-coronavirus (COVID-19) u l-infurzar sussegwenti ta’ miżuri ta’ konteniment jirrappreżentaw xokk qawwi għall-ekonomiji Ewropej. L-Istati Membri qed jistabbilixxu moratorji ta’ dejn, skemi ta’ garanzija pubblika u miżuri oħra ta’ natura fiskali biex jipproteġu lill-korporazzjonijiet mhux finanzjarji u l-unitajiet domestiċi mill-effetti tal-pandemija. Filwaqt li dawn il-miżuri huma mmirati lejn is-settur mhux finanzjarju, madankollu għandhom implikazzjonijiet għall-istabbiltà finanzjarja.
               
            
                  (2)
               
               
                  L-effettività ta’ dawn il-miżuri f’termini tal-preżervazzjoni tal-istabbiltà finanzjarja se tiddependi fuq id-daqs u l-karatteristiċi tad-disinn tagħhom. Jeħtieġ li dawn jiġu mmonitorjati bir-reqqa fuq livell nazzjonali sabiex ikunu jistgħu jsiru aġġustamenti fi żmien xieraq, bl-użu tal-flessibbiltà pprovduta mill-qafas temporanju tal-Unjoni għall-għajnuna mill-Istat biex jingħata sostenn lill-ekonomija fil-kuntest tat-tifqigħa tal-COVID-19 (3).
               
            
                  (3)
               
               
                  Minħabba l-livell għoli ta’ integrazzjoni tal-ekonomiji tal-Istati Membri, id-diversi miżuri implimentati minn Stat Membru wieħed se jkollhom impatt fuq Stati Membri oħrajn permezz ta’ riperkussjonijiet pożittivi jew negattivi. Dawn ir-riperkussjonijiet għandhom jitqiesu f’valutazzjoni komprensiva tal-implikazzjonijiet għall-istabbiltà finanzjarja fl-Unjoni kollha tal-miżuri meħuda mill-awtoritajiet nazzjonali biex jipproteġu l-ekonomija reali b’reazzjoni għall-pandemija tal-COVID-19.
               
            
                  (4)
               
               
                  Sabiex tiġi żgurata l-effettività tal-miżuri nazzjonali meħuda biex jassiguraw l-istabbiltà finanzjarja, jeħtieġ li jkun hemm monitoraġġ u kooperazzjoni mill-qrib bejn l-awtoritajiet makroprudenzjali nazzjonali u l-awtoritajiet fiskali u superviżorji nazzjonali, f’konformità mal-kompetenzi rispettivi tagħhom. Fl-14 ta’ Mejju 2020, il-Bord Ewropew dwar ir-Riskju Sistemiku (BERS) indirizza ittra lill-awtoritajiet fiskali nazzjonali tal-Unjoni li tinkoraġġixxi djalogu intensifikat minn stadju bikri bejn l-awtoritajiet rilevanti fil-livell nazzjonali (4).
               
            
                  (5)
               
               
                  Il-BERS huwa responsabbli għas-sorveljanza makroprudenzjali tas-sistema finanzjarja fi ħdan l-Unjoni u jikkontribwixxi għall-mitigazzjoni u l-prevenzjoni ta’ riskji sistemiċi. Għal dan il-għan, il-BERS beħsiebu jimmonitorja u jiddiskuti regolarment l-implikazzjonijiet fuq l-istabbiltà finanzjarja fl-Unjoni kollha tal-miżuri nazzjonali introdotti biex jipproteġu l-ekonomija reali b’reazzjoni għall-pandemija tal-COVID-19. Il-BERS beħsiebu jiffoka b’mod partikolari fuq l-implikazzjonijiet transkonfinali u transsettorjali. Dan il-monitoraġġ għandu jkompli biss sakemm ikun hemm impatt potenzjali ta’ dawn il-miżuri fuq l-istabbiltà finanzjarja fl-Unjoni.
               
            
                  (6)
               
               
                  Il-monitoraġġ tal-implikazzjonijiet ta’ dawn il-miżuri għall-istabbiltà finanzjarja fl-Unjoni kollha ser jeħtieġ ir-rapportar ta’ informazzjoni nazzjonali rilevanti mill-awtoritajiet makroprudenzjali nazzjonali. It-talbiet tal-BERS għal informazzjoni rilevanti minn dawk l-awtoritajiet għandhom iqisu l-prinċipju tal-proporzjonalità u jevitaw id-duplikazzjoni tar-rekwiżiti ta’ rappurtar billi jiffokaw fuq informazzjoni li mhijiex disponibbli minn sorsi oħra.
               
            
                  (7)
               
               
                  Il-BERS beħsiebu jikkumplimenta u jsaħħaħ il-monitoraġġ u l-valutazzjoni li qed isiru fil-livell nazzjonali. L-għan tal-BERS huwa li jrawwem skambju ta’ esperjenzi u identifikazzjoni bikrija ta’ kwistjonijiet transkonfinali u transsettorjali. Fi stadju aktar tard, ser jadotta wkoll perspettiva kkoordinata tal-approċċi għat-tneħħija gradwali tal-miżuri. Għal dawn il-finijiet, il-BERS għandu l-intenzjoni li jistabbilixxi kanal ta’ feedback biex jippermetti l-kondiviżjoni ta’ informazzjoni bejn l-awtoritajiet li jirrapportaw.
               
            
                  (8)
               
               
                  Din ir-Rakkomandazzjoni ma toħloqx rekwiżiti ġodda ta’ rappurtar għall-industrija tas-servizzi finanzjarji. Biex jikseb l-informazzjoni, il-BERS għandu joqgħod fuq ir-rappurtar mill-awtoritajiet makroprudenzjali nazzjonali ta’ informazzjoni li tkun inġabret għall-finijiet tal-monitoraġġ nazzjonali tagħhom, li mbagħad tiddependi fuq ir-rappurtar minn awtoritajiet fiskali nazzjonali u aġenziji tal-gvern involuti fit-twettiq tal-miżuri. Il-BERS għandu joqgħod ukoll fuq data miġbura mill-istituzzjonijiet membri tiegħu, b’mod partikolari l-Awtorità Bankarja Ewropea, l-Awtorità Ewropea tal-Assigurazzjoni u l-Pensjonijiet tax-Xogħol, il-Bank Ċentrali Ewropew u l-Bord Uniku ta’ Riżoluzzjoni.
               
            
                  (9)
               
               
                  Din ir-Rakkomandazzjoni hija mingħajr preġudizzju għall-mandati tal-politika monetarja tal-banek ċentrali fl-Unjoni.
               
            
                  (10)
               
               
                  Ir-rakkomandazzjonijiet tal-BERS jiġu ppubblikati wara li jkunu ġew infurmati d-destinatarji, u wara li l-Bord Ġenerali jkun informa lill-Kunsill tal-Unjoni Ewropea dwar l-intenzjoni tiegħu li jagħmel dan u wara li jkun ta opportunità lill-Kunsill biex jirreaġixxi,
               
            ADOTTA DIN IR-RAKKOMANDAZZJONI:
      TAQSIMA 1
      
         RAKKOMANDAZZJONIJIET
      
      
         Rakkomandazzjoni A — Monitoraġġ nazzjonali tal-implikazzjonijiet tal-istabbiltà finanzjarja tal-miżuri meħuda għall-protezzjoni tal-ekonomija reali b’reazzjoni għall-pandemija tal-COVID-19
      
      Huwa rrakkomandat li l-awtoritajiet makroprudenzjali nazzjonali jimmonitorjaw u jivvalutaw l-implikazzjonijiet għall-istabbiltà finanzjarja tal-miżuri relatati mal-COVID-19 meħuda mill-Istati Membri tagħhom biex jipproteġu lill-ekonomija reali, bħal moratorji tad-dejn, u skemi ta’ garanzija pubblika u miżuri oħrajn ta’ natura fiskali. Għal dan il-għan, huwa rrakkomandat li l-awtoritajiet makroprudenzjali nazzjonali jimmonitorjaw il-karatteristiċi tad-disinn u l-użu ta’ dawn il-miżuri, kif ukoll l-implikazzjonijiet possibbli għall-istabbiltà finanzjarja bl-użu ta’ indikaturi ewlenin, bħal dawn li ġejjin.
      
                  (a)
               
               
                  Id-disinn u l-użu tal-miżuri: b’mod partikolari l-volum; it-tipi ta’ appoġġ finanzjarju (bħal moratorji ta’ dejn, garanziji ta’ self, self issussidjat, jew parteċipazzjonijiet azzjonarji); il-benefiċjarji u l-kundizzjonijiet tal-eliġibbiltà; id-durata; u informazzjoni dwar l-użu tal-miżura (eż. il-volum u n-numru ta’ applikazzjonijiet riċevuti u aċċettati).
               
            
                  (b)
               
               
                  Implikazzjonijiet għall-istabbiltà finanzjarja: b’mod partikolari l-fluss ta’ kreditu għall-ekonomija reali; il-likwidità, is-solvenza u l-livell ta’ dejn tas-settur mhux finanzjarju; u s-sodezza finanzjarja tal-istituzzjonijiet finanzjarji, inklużi tendenzi osservati u mistennija f’selfiet improduttivi u l-abbiltà li jissodisfaw rekwiżiti ta’ likwidità u kapitali.
               
            
         Rakkomandazzjoni B — Rappurtar minn awtoritajiet makroprudenzjali nazzjonali lill-BERS
      
      Huwa rrakkomandat li l-awtoritajiet makroprudenzjali nazzjonali jirrapportaw regolarment lill-BERS l-informazzjoni meħtieġa biex il-BERS jimmonitorja u jivvaluta l-implikazzjonijiet tal-miżuri nazzjonali msemmija fir-Rakkomandazzjoni A għall-istabbiltà finanzjarja fl-Unjoni. Dan għandu jinkludi l-informazzjoni meħtieġa biex jiġu mmonitorjati u vvalutati l-implikazzjonijiet transkonfinali u transettorjali, kif disponibbli għall-awtoritajiet makroprudenzjali nazzjonali permezz ta’ arranġamenti ta’ rapportar eżistenti ma’ istituzzjonijiet finanzjarji u kwalunkwe informazzjoni addizzjonali magħmula disponibbli mill-awtoritajiet fiskali u aġenziji governattivi oħra involuti fit-twettiq tal-miżuri.
      TAQSIMA 2
      
         IMPLIMENTAZZJONI
      
      1.   Definizzjonijiet
      
      Għall-finijiet ta’ din ir-Rakkomandazzjoni, tapplika d-definizzjoni li ġejja:
      
                  (a)
               
               
                  “awtorità makroprudenzjali nazzjonali” tfisser awtorità nazzjonali bl-objettivi, l-arranġamenti, il-kompiti, is-setgħat, l-istrumenti, ir-rekwiżiti ta’ akkontabilità u karatteristiċi oħra stabbiliti fir-Rakkomandazzjoni BERS/2011/3 tal-Bord Ewropew dwar ir-Riskju Sistemiku (5) jew, fejn tali awtorità ma tkunx ġiet stabbilita, awtorità maħtura skont il-Kapitolu 4 tat-Titolu VII tad-Direttiva 2013/36/UE (6) jew l-Artikolu 458(1) tar-Regolament (UE) Nru 575/2013 (7).
               
            2.   Kriterji għall-implimentazzjoni
      
      
               
                  1.
               
               
                  Il-kriterju li ġej japplika għall-implimentazzjoni tar-Rakkomandazzjonijiet A u B.
                  
                              (a)
                           
                           
                              Għandha tingħata l-kunsiderazzjoni dovuta lill-prinċipju tal-proporzjonalità, filwaqt li jitqiesu l-għan u l-kontenut ta’ kull rakkomandazzjoni.
                           
                        
            
               
                  2.
               
               
                  Il-kriterju li ġej japplika għall-implimentazzjoni tar-Rakkomandazzjoni B.
                  
                              (a)
                           
                           
                              L-ewwel rapport għandu jiġi ppreżentat sal-31 ta’ Lulju 2020.
                           
                        
            3.   Mudelli għar-rappurtar
      
      Sabiex tiġi żgurata l-koordinazzjoni tar-rappurtar skont ir-Rakkomandazzjoni B, il-BERS se jippubblika mudelli rilevanti sat-30 ta’ Ġunju 2020.
      4.   Skeda ta’ żmien għas-segwitu
      
      Skont l-Artikolu 17(1) tar-Regolament (UE) Nru 1092/2010, id-destinatarji għandhom jikkomunikaw lill-Parlament Ewropew, lill-Kunsill, lill-Kummissjoni u lill-BERS, l-azzjonijiet li jkunu ħadu b’reazzjoni għal din ir-rakkomandazzjoni jew jissostanzjaw kull nuqqas ta’ azzjoni. Il-komunikazzjonijiet għandhom jintbagħtu b’mod konformi ma’ dawn l-iskedi ta’ żmien.
      1.   Rakkomandazzjoni A
      
      Sal-31 ta’ Lulju 2020, id-destinatarji huma mitluba li jibagħtu lill-Parlament Ewropew, lill-Kunsill, lill-Kummissjoni u lill-BERS il-formola fl-Anness dwar l-implimentazzjoni tar-Rakkomandazzjoni A.
      2.   Rakkomandazzjoni B
      
      Sal-31 ta’ Diċembru 2020, id-destinatarji huma mitluba li jibagħtu lill-Parlament Ewropew, lill-Kunsill, lill-Kummissjoni u lill-BERS il-formola fl-Anness dwar l-implimentazzjoni tar-Rakkomandazzjoni B.
      5.   Emendi għar-Rakkomandazzjoni
      
      Il-Bord Ġenerali għandu jiddeċiedi meta jeħtieġ li tiġi emendata din ir-Rakkomandazzjoni. Tali emendi jinkludu b’mod partikolari t-tul ta’ żmien tal-monitoraġġ u r-rappurtar fir-Rakkomandazzjonijiet A u B.
      6.   Monitoraġġ u valutazzjoni
      
      
               
                  1.
               
               
                  Il-Bord Ġenerali għandu jivvaluta l-azzjonijiet u l-ġustifikazzjonijiet ikkomunikati mid-destinatarji u, fejn xieraq, jista’ jiddeċiedi li din ir-Rakkomandazzjoni ma ġietx segwita u li destinatarju naqas milli jipprovdi ġustifikazzjoni adegwata għan-nuqqas ta’ azzjoni tiegħu.
               
            
               
                  2.
               
               
                  Il-metodoloġija ppreżentata fil-Manwal dwar il-valutazzjoni tal-konformità mar-rakkomandazzjonijiet tal-BERS (8), li tiddeskrivi l-proċedura għall-valutazzjoni tal-konformità mar-rakkomandazzjonijiet tal-BERS, mhijiex applikabbli.
               
            
         Magħmul fi Frankfurt am Main, is-27 ta’ Mejju 2020.
         
            
               Il-Kap tas-Segretarjat tal-BERS,
            
            
               f’isem il-Bord Ġenerali tal-BERS
            
            Francesco MAZZAFERRO
         
      
      
         (1)  ĠU L 331, 15.12.2010, p. 1.
      
         (2)  ĠU C 58, 24.2.2011, p. 4.
      
         (3)  Komunikazzjoni mill-Kummissjoni, Qafas Temporanju għal miżuri ta’ għajnuna mill-Istat biex jingħata sostenn lill-ekonomija matul it-tifqigħa preżenti tal-COVID-19 (2020/C 91 I/01) (ĠU C 91 I, 20.3.2020, p. 1), u d-dokumenti relatati dwar ir-regoli tal-għajnuna mill-Istat u l-coronavirus disponibbli fuq https://ec.europa.eu/competition/state_aid/what_is_new/covid_19.html
      
         (4)  Ara l-ittra tal-14 ta’ Mejju 2020 mill-President tal-BERS lill-President u lill-Membri tal-Kunsill għall-Affarijiet Ekonomiċi u Finanzjarji, disponibbli fuq:
      https://www.esrb.europa.eu/pub/pdf/other/esrb.letter200514_ESRB_work_on_implications_to_protect_the_real_economy~e67a9f48ca.en.pdf
      
         (5)  Rakkomandazzjoni BERS/2011/3 tal-Bord Ewropew dwar ir-Riskju Sistemiku tat-22 ta’ Diċembru 2011 dwar il-mandat makroprudenzjali tal-awtoritajiet nazzjonali (ĠU C 41, 14.2.2012, p. 1).
      
         (6)  Id-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU L 176, 27.6.2013, p. 338).
      
         (7)  Ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012 (ĠU L 176, 27.6.2013, p. 1).
      
         (8)  Handbook on the assessment of compliance with ESRB recommendations (Manwal dwar il-valutazzjoni tal-konformità mar-rakkomandazzjonijiet tal-BERS), April 2016, disponibbli fuq https://www.esrb.europa.eu/pub/pdf/recommendations/160502_handbook.en.pdf
   
   
      
         ANNESS
         
            Komunikazzjoni tal-azzjonijiet meħuda b’risposta għar-rakkomandazzjoni
         
         1.   Dettalji tad-destinatarju
         
         
                     Rakkomandazzjoni
                  
                  
                      
                  
               
                     Pajjiż tad-Destinatarju
                  
                  
                      
                  
               
                     Istituzzjoni
                  
                  
                      
                  
               
                     L-isem u d-dettalji ta’ kuntatt tar-rispondent
                  
                  
                      
                  
               
                     Data tal-komunikazzjoni
                  
                  
                      
                  
               2.   Komunikazzjoni ta’ azzjonijiet
         
         
                     Rakkomandazzjoni
                  
                  
                     Inti tikkonforma? (iva/le/mhux applikabbli)
                  
                  
                     Deskrizzjoni tal-azzjonijiet meħuda biex tiġi żgurata konformità
                  
                  
                     Ġustifikazzjoni għal konformità parzjali jew non-konformità
                  
               
                     Rakkomandazzjoni A
                  
                  
                      
                  
                  
                      
                  
                  
                      
                  
               
                     Rakkomandazzjoni B
                  
                  
                      
                  
                  
                      
                  
                  
                      
                  
               3.   Noti
         
         
                  
                     1.
                  
                  
                     Din il-formola tintuża għall-komunikazzjoni meħtieġa mill-Artikolu 17(1) tar-Regolament (UE) Nru 1092/2010.
                  
               
                  
                     2.
                  
                  
                     Kull destinatarju għandu jissottometti l-formola mimlija lill-BERS permezz tas-Segretarjat tal-BERS elettronikament permezz ta’ DARWIN fil-folder apposta jew permezz tal-posta elettronika lil notifications@esrb.europa.eu. (Is-Segretarjat tal-BERS ser jagħmel arranġamenti għat-trażmissjoni tal-komunikazzjonijiet lill-Parlament Ewropew, lill-Kunsill u lill-Kummissjoni, fuq bażi aggregata.)
                  
               
                  
                     3.
                  
                  
                     Id-destinatarji huma mistennija li jipprovdu l-informazzjoni kollha rilevanti relatata mal-implimentazzjoni tar-rakkomandazzjoni u l-kriterji għall-implimentazzjoni, inkluża informazzjoni dwar is-sustanza u t-tempestività tal-azzjonijiet meħuda.
                  
               
                  
                     4.
                  
                  
                     Jekk destinatarju jikkonforma biss parzjalment, għandu jagħti spjegazzjoni sħiħa tal-grad tan-nuqqas ta’ konformità, kif ukoll dettalji oħra tal-konformità parzjali. L-ispjegazzjoni għandha tispeċifika b’mod ċar il-partijiet rilevanti tar-rakkomandazzjoni li d-destinatarji ma jikkonformawx magħhom.